Diari Oficial de la Generalitat Valenciana


Sumari del DOGV 8095, del 31-07-2017 (2017/6972)

RESOLUCIÓ de 30 de juny de 2017, de la directora general de Justícia, per la qual es resol inscriure la modificació dels Estatuts del Col·legi Oficial de Decoradors i Dissenyadors d'Interior de la Comunitat Valenciana i se'n disposa la publicació en el Diari Oficial de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8095

Data del DOGV
:   31-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6972


Data del document
:   30-06-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 30 de juny de 2017, de la directora general de Justícia, per la qual es resol inscriure la modificació dels Estatuts del Col·legi Oficial de Decoradors i Dissenyadors d'Interior de la Comunitat Valenciana i se'n disposa la publicació en el Diari Oficial de la Generalitat Valenciana. [2017/6972]  
Vist l'expedient de modificació estatutària, instruït a instàncies del Col·legi Oficial de Decoradors i Dissenyadors d'Interior de la Comunitat Valenciana, inscrit amb el número 74 de la secció primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels Estatuts en el mencionat registre, atesos els següents  
  
  
Fets  
  
Primer  
El degà del Col·legi Oficial de Decoradors i Dissenyadors d'Interior de la Comunitat Valenciana va presentar, el 12 de setembre de 2014, la sol·licitud d'inscripció de la modificació dels Estatuts del Col·legi d'Oficial de Decoradors i Dissenyadors d'Interior de la Comunitat Valenciana, en compliment del que estableix l'article 11 de la Llei 6/1997, de 4 de desembre, de consells i col·legis professionals de la Comunitat Valenciana. La dita modificació implicava un canvi en la denominació del col·legi.  
  
Segon  
Per mitjà de Decret 91/2016, de 15 de juliol, del Consell, es va aprovar el canvi de denominació del Col·legi Oficial de Decoradors de la Comunitat Valenciana per la de Col·legi Oficial de Decoradors i Dissenyadors d'Interior de la Comunitat Valenciana (DOGV 7831, 19.07.2016).  
  
Tercer  
Els vigents Estatuts del Col·legi Oficial de Decoradors de la Comunitat Valenciana van ser aprovats per Resolució de 12 de juliol de 2001, de la secretària general de la Conselleria de Justícia i Administracions Públiques (DOGV 4118, 31.10.2001).  
  
Quart  
La redacció final de la modificació estatutària del col·legi va ser aprovada per la Junta General, en les sessions realitzades el 14 de setembre 2016 i 3 de març 2017, segons el certificat expedit el dia 16 de setembre de 2016 i 3 de març de 2017, respectivament, pel secretari del col·legi amb el vistiplau del degà.  
  
Cinqué  
La modificació estatutària la inscripció de la qual se sol·licita es refereix a l'adaptació en la totalitat de l'articulat dels estatuts a la nova denominació del col·legi aprovada per mitjà del Decret 91/2016, de 15 de juliol, del Consell, Col·legi Oficial de Decoradors i Dissenyadors d'Interior de la Comunitat Valenciana.  
  
Sisé  
El text final de la modificació dels Estatuts figura com a annex a la present resolució i es dóna ací per reproduït.  
  
  
Fonaments de dret  
  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon  
La modificació estatutària ha sigut aprovada amb els requisits i formalitats previstos en el mencionat article i en els estatuts del col·legi.  
  
  
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte el que ha previst la disposició final del Decret 4/2002, de 8 de gener, en virtut de les atribucions que té conferides per l'article 9 del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació sol·licitada dels Estatuts del Col·legi Oficial de Decoradors i Dissenyadors d'Interior de la Comunitat Valenciana, en els termes indicats.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 30 de juny de 2017.- La directora general de Justícia: Verónica López Ramón.  
  
  
  
Estatuts del Col·legi Oficial de Decoradors i Dissenyadors   
d'Interior de la Comunitat Valenciana  
  
TÍTOL PRIMER  
Del caràcter, organització i finalitats  
  
Article 1  
El Col·legi Oficial de Decoradors i Dissenyadors d'Interior de la Comunitat Valenciana és una corporació de dret públic amb personalitat jurídica pròpia i amb capacitat plena per a complir les seues finalitats, la qual es regirà segons el que estableixen els presents estatuts.  
  
Article 2  
L'àmbit territorial del Col·legi Oficial de Decoradors i Dissenyadors d'Interior de la Comunitat Valenciana és el territori de la Comunitat en tota la seua extensió, que inclou les províncies d'Alacant, València i Castelló. Atés que no hi ha un altre col·legi de la mateixa professió a la Comunitat Valenciana, aquest assumirà les funcions atribuïdes al Consell Autonòmic, sense perjuí que en el futur es constituïsca.  
  
Article 3  
El domicili social del col·legi es fixa a València, carrer Gran Via de Germanies núm. 28, baixos, esquerres, 46794.  
  
Article 4  
Constitueixen les finalitats essencials del Col·legi Oficial de Decoradors i Dissenyadors d'Interior de la Comunitat Valenciana l'ordenació de l'exercici d'aquesta activitat professional, la seua representació exclusiva i la defensa dels interessos professionals dels col·legiats, tot això sense perjuí de la competència que poguera correspondre a l'Administració pública per raó de la relació funcionarial, així com específica que fóra atribuïda a les associacions o centrals sindicals en matèria estrictament de relacions laborals originades per un contracte de treball.  
  
  
Article 5  
El nombre de professionals decoradors i dissenyadors d'interior que es puguen incorporar serà il·limitat i hauran de ser admesos tots aquells que ho sol·liciten sempre que tinguen les condicions reglamentàries, el títol exigit, titulació europea convalidable o noves titulacions que sorgisquen dels nous plans d'estudi i que formalitzen adequadament la sol·licitud d'inscripció i paguen les quotes establides.  
  
La sol·licitud esmentada haurà de ser dirigida al Col·legi Oficial de Decoradors i Dissenyadors d'Interior de la Comunitat Valenciana.  
  
Article 6  
Correspon al Col·legi Oficial de Decoradors i Dissenyadors d'Interior de la Comunitat Valenciana, en el seu àmbit territorial, les funcions següents:  
a) Exercir totes les funcions que li siguen encomanades per l'Administració i col·laborar-hi per mitjà de la realització d'estudis, emissió d'informes, elaboració d'estadístiques i altres activitats relacionades amb aquests fins, que poden ser-li sol·licitades o acorde formular per iniciativa pròpia.  
b) Assessorar els particulars i les entitats de qualsevol ordre, en matèria de la seua competència i emetre els informes que li siguen sol·licitats per via de conciliació o arbitratges en aquelles qüestions que corresponguen al camp de la competència i de les facultats dels decoradors i dissenyadors d'interior.  
c) Vetlar pels drets, deures i prestigi de la professió i, d'una manera rellevant, sobre aquelles qüestions que corresponguen al camp de la competència i de les facultats dels decoradors i dissenyadors d'interior.  
  
d) Perseguir l'intrusisme professional en totes les seues formes i adoptar les mesures necessàries per a impedir-ho i exercir les accions procedents.  
e) Organitzar i efectuar actes de caràcter cultural, científic, tècnic o pràctic relacionats amb la professió, així com cursos per a la formació professional dels postgraduats.  
f) Arreplegar les aspiracions de la professió i fer arribar als centres oficials aquells suggeriments que tinguen relació amb el perfeccionament i amb les normes que regisquen els serveis que presten o puguen prestar els decoradors i dissenyadors d'interior tant a les corporacions oficials com a les entitats particulars, concordant aquests suggeriments amb les exigències, necessitats i potencialitat de la indústria en cada moment.  
g) Visar els treballs professionals dels col·legiats en els termes que estableix l'article 13 de la Llei 2/1974, de 13 de febrer, sobre col·legis professionals, modificat per la Llei 25/2009, de 22 de desembre.  
  
h) Mitjançar en favor de l'adequada ordenació i retribució dels decoradors i dissenyadors d'interior que exercisquen la professió per compte d'altri i relacionar-se amb els òrgans laborals i sindicals d'àmbit del col·legi, a fi d'encaminar les iniciatives i normes que puguen afectar els titulars i coadjuvar en la realització de les primeres i en la justa aplicació de les segones.  
i) Informar els organismes consultius de l'Administració sobre les matèries de competència de la professió, sempre que ho requerisquen.  
j) Tindre en el seu àmbit la representació i defensa de la professió davant de l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i exercitar el dret de petició, d'acord amb la llei.  
  
k) Facilitar la llista de col·legiats que puguen ser requerits per a intervindre com a pèrits en els assumptes judicials o bé designar-los per si mateix.  
l) Ordenar en l'àmbit de la seua competència l'activitat dels col·legiats i vetlar per l'ètica i la dignitat professional, així com pel respecte degut als drets dels particulars i exercir la facultat disciplinària en l'ordre col·legial i professional.  
m) Intervindre, als efectes de conciliar o arbitrar, en les qüestions que, per motius professionals, se susciten entre els col·legiats, i impedir la competència deslleial i, en general, procurar l'harmonia i la col·laboració entre aquests.  
n) Complir i fer complir als col·legiats les lleis generals i especials, els estatuts professionals i els reglaments de règim interior, així com les normes i decisions adoptades per l'òrgan col·legial en matèria de la seua competència.  
o) Organitzar la previsió que es considere convenient per als col·legiats, així com els serveis que estime necessaris per al millor desenvolupament de la corporació i de la vida professional d'aquells.  
  
p) Totes aquelles altres funcions que redunden en benefici dels interessos professionals dels col·legiats.  
  
  
TÍTOL II  
Dels col·legiats  
  
Article 7  
Són facultats del decorador les que estableix el Reial decret 902/1977, d'1 d'abril.  
  
Article 8  
Les persones que s'incorporen a aquest col·legi podran fer-ho en les categories de col·legiat exercent, col·legiat no exercent, associat i membre d'honor.  
  
Article 9  
Són col·legiats exercents aquelles persones que, tenint les condicions exigides per a això, hagen obtingut la incorporació al col·legi i exercisquen activament la professió de decorador i dissenyador d'interiors.  
  
  
Article 10  
Són membres no exercents les persones que tenint les condicions necessàries per a la seua incorporació col·legial i havent-la obtingut no exerciren activament la professió o, havent-la obtingut, cessaren en aquesta.  
  
Article 11  
Són membres associats aquelles persones físiques o jurídiques que pel seu interés o coneixement de la nostra professió pretenguen servir als fins del col·lectiu. Aquestes hauran de presentar una sol·licitud per escrit a la Junta de Govern i aquesta resoldrà en la primera reunió que celebre; si el sol·licitant s'ajusta a les condicions exigides en els Estatuts, la Junta de Govern podrà acceptar-ne l'admissió. Els membres associats podran participar en totes les activitats del col·legi i en les juntes generals i fer qualsevol tipus de propostes i observacions, però sense dret de vot en cap matèria ni a ser triats com a membres de la Junta.  
  
  
Article 12  
Són membres d'honor les persones que segons el parer de la Junta de Govern meresquen tal designació pels seus destacats serveis al dit col·legi o a la professió.  
  
Article 13  
Els col·legiats tindran dret a usar tots els serveis, facultats i prerrogatives que resulten dels presents estatuts i, a més:  
1. Triar i ser triats per a llocs de representació i tindre càrrecs directius.  
2. Informar i ser informats oportunament de les actuacions i la vida de l'entitat i de les qüestions que els afecten quant a l'exercici de la professió.  
3. Exercir la representació que en cada cas se li atorgue.  
4. Intervindre d'acord amb les normes legals o estatutàries, en la gestió econòmica i administrativa del col·legi i expressar lliurement les seues opinions en matèria i assumptes d'interés professional.  
5. Exercir les accions i recursos que corresponguen en defensa dels seus drets com a col·legiats.  
6. Ser emparats pel col·legi en l'exercici professional o per motius d'aquest, en defensa dels seus legítims interessos i dels seus honoraris.  
  
7. Assistir amb veu i vot a les juntes generals del col·legi, ordinàries i extraordinàries.  
8. Presentar lliurement les seues candidatures als llocs de govern del col·legi, i exercir els càrrecs per als quals hagueren sigut triats.  
9. Formular queixes davant de la Junta de Govern del col·legi contra l'actuació professional o col·legial de qualsevol dels membres que la integren.  
  
Article 14  
Són deures dels decoradors i dissenyadors d'interior, com a requisit indispensable per a exercir legalment la seua activitat:  
a) Estar col·legiat en el Col·legi Oficial de Decoradors i Dissenyadors d'Interior de la Comunitat Valenciana.  
b) Complir les prescripcions contingudes en els presents estatuts, en els reglaments que els despleguen i en els acords que el col·legi puga adoptar.  
c) Assistir als actes corporatius.  
d) Acceptar el compliment de les comeses que els encarreguen els òrgans de gestió del col·legi.  
e) Pagar en els termes establits les quotes i drets tant ordinaris com extraordinaris, que hagen sigut aprovats pel col·legi per al seu sosteniment i per a les finalitats de previsió i auxili mutu.  
  
f) Sotmetre, obligatòriament, al visat del col·legi o bé de la delegació corresponent i sense excepció, tots els treballs professionals, siguen quins siguen, d'acord amb les normes establides.  
  
g) Observar amb el col·legi, respecte dels seus òrgans de gestió, la disciplina adequada, i entre els col·legiats els deures d'harmonia professional.  
h) Donar a conéixer al col·legi tots els fets que puguen afectar la professió, tant particularment com col·lectivament, la importància dels quals puga determinar la intervenció corporativa amb caràcter oficial.  
  
  
TÍTOL III  
Dels òrgans de govern del col·legi  
  
Article 15  
El govern del Col·legi Oficial de Decoradors i Dissenyadors d'Interior de la Comunitat Valenciana estarà a càrrec de la Junta General i de la seua Junta de Govern. La Junta General estarà constituïda per tots els col·legiats que hagen satisfet les quotes establides reglamentàriament.  
  
  
Article 16  
El Col·legi Oficial de Decoradors i Dissenyadors d'Interior de la Comunitat Valenciana serà regit i representat per la seua Junta de Govern, integrada per un degà, un vicedegà, un tresorer, un censor de comptes i set vocals, dels quals dos seran representants del col·legi en les províncies de la Comunitat Valenciana on no estiga ubicada la seu oficial del Col·legi Oficial de Decoradors i Dissenyadors d'Interior de la Comunitat Valenciana.  
Les funcions de secretari les assumirà un membre de la Junta, expressament designat o un tercer contractat per aquesta.  
  
Article 17  
La Junta General, vàlidament constituïda, serà l'òrgan sobirà del col·legi i les seues resolucions adoptades d'acord amb els estatuts són obligatòries per a tots els col·legiats.  
  
Article 18  
Les juntes generals podran ser ordinàries i extraordinàries, a les quals hauran d'assistir els col·legiats amb veu i vot, en la forma establida estatutàriament.  
El vot és personal, però es pot admetre, en els casos que així s'acorde, el vot per delegació.  
  
Article 19  
En el mes de desembre de cada any se celebrarà la Junta General Ordinària d'acord amb l'ordre del dia que haurà de contindre almenys els següents assumptes a tractar i/o aprovar:  
1. Lectura i aprovació, si és el cas, del pressupost format per la Junta de Govern per a l'any següent.  
2. Lectura, discussió i votació dels assumptes i dictàmens que figuren en la convocatòria.  
3. Precs i preguntes  
D'altra banda, en el mes de juny de cada any se celebrarà Junta General Ordinària d'acord amb l'ordre del dia que haurà de contindre almenys els següents assumptes a tractar i/o aprovar:  
1. Lectura de la memòria d'actuació de la Junta de Govern i dels altres organismes del col·legi durant l'any anterior.  
2. Lectura i aprovació, si és el cas, del compte general d'ingressos i despeses de l'any econòmic anterior.  
3. Lectura, discussió i votació dels assumptes i dictàmens que figuren en l'ordre del dia.  
4. Precs i preguntes  
  
Article 20  
La Junta General es reunirà amb caràcter extraordinari, amb la convocatòria prèvia del degà, per iniciativa pròpia, segons acord de la Junta de Govern o a petició d'un terç del cens de col·legiats.  
  
Article 21  
Les juntes generals ordinàries i extraordinàries es convocaran a través d'un comunicat del degà del col·legi, per mitjà de carta, correu electrònic o qualsevol altre mitjà de notificació admés en dret, a tots els col·legiats, almenys amb deu dies naturals d'antelació a la data fixada per a la reunió.  
  
Article 22  
La Junta General quedarà vàlidament constituïda en primera convocatòria quan es troben, presents o representats, la meitat més un dels seus membres, i, en segona, siga quin siga el nombre dels assistents.  
  
  
Article 23  
La Presidència de les juntes generals correspondrà al degà del col·legi i, en cas d'absència, al vicedegà.  
La mesa de la Junta General quedarà integrada per la Junta de Govern i actuarà com a secretari el que ho siga de la Junta.  
Els acords que adopte la Junta General ho seran pel vot de la majoria simple.  
  
Article 24  
Són funcions i competències de la Junta General:  
a) Adoptar els acords relatius a la representació, gestió i defensa dels interessos del col·legi i dels seus afiliats.  
b) Aprovar els programes, plans d'actuació, comptes i pressupostos.  
  
c) Triar i revocar el mandat als membres de la Junta de Govern.  
d) Conéixer la gestió de la Junta de Govern.  
e) Fixar les quotes que hauran de satisfer els afiliats, segons les propostes que realitze la Junta de Govern.  
f) Aprovar els reglaments de règim interior.  
g) Proposar la dissolució del col·legi.  
h) Conéixer i resoldre les reclamacions i recursos formulats pels col·legiats.  
  
Article 25  
De les reunions de la Junta General s'estendrà una acta, que quedarà registrada en el llibre a aquest efecte, firmada pel degà i pel secretari.  
  
L'acta serà aprovada per la Junta i tindrà força executiva.  
  
Article 26  
Correspon a la Junta de Govern la direcció i administració del col·legi per al compliment dels seus fins, en tot allò que explícitament no corresponga a la Junta General.  
D'una manera especial correspon a la Junta de Govern:  
a) La direcció i vigilància del compliment de les comeses corporatives.  
b) La designació de les seccions encarregades de preparar informes i estudis o de dictar laudes o arbitratges.  
c) La formació del pressupost i els comptes, i tot el que faça referència a la qüestió econòmica.  
d) La preparació de les reunions i l'execució del que s'haja acordat.  
  
e) La solució dels problemes que puguen sorgir entre els membres del col·legi.  
f) L'exercici de la jurisdicció disciplinària.  
g) La resta d'atribucions que s'establisquen en altres articles d'aquests estatuts i en el reglament de règim interior del col·legi.  
h) En general, l'exercici de totes aquelles funcions del col·legi que no s'atribuïsquen expressament a altres òrgans col·legials.  
La Junta de Govern es reunirà una vegada mensualment, almenys, i sempre que siga convocada pel degà.  
  
Article 27  
Correspon al degà:  
a) Tindre la representació judicial i extrajudicial del col·legi amb la facultat de delegar-la i d'acordar l'exercici de qualsevol classe d'accions, recursos i reclamacions, inclòs el recurs de cassació, davant de qualsevol autoritat, òrgan, jutjat i tribunal; podrà atorgar poders a lletrats, procuradors i graduats socials.  
b) Convocar les reunions de les juntes generals i juntes de Govern.  
  
c) Fixar l'ordre del dia de les reunions, d'acord amb la Junta de Govern.  
d) Presidir les reunions de la Junta General i de la Junta de Govern.  
e) Dirigir les deliberacions.  
f) Autoritzar amb la seua firma les actes de les reunions dels òrgans col·legials.  
Les actes es consideraran aprovades si els assistents a les reunions no manifesten objecció explícita per escrit en un termini de 10 dies des que les esmentades actes s'exposen en el tauler d'anuncis.  
g) Autoritzar la incorporació al col·legi.  
h) Visar tots els certificats que el secretari expedisca.  
i) Autoritzar els lliuraments o ordres de pagament.  
j) Legitimar amb la seua firma els llibres de comptabilitat i qualsevol altre oficial.  
k) Autoritzar els informes i les comunicacions que el col·legi dirigisca a les autoritats, corporacions o particulars.  
l) Firmar els documents necessaris per a l'obertura de comptes corrents bancaris i els talons o xecs expedits per la Tresoreria a fi de retirar les quantitats que es necessiten.  
m) Donar possessió dels càrrecs als membres de la Junta de Govern.  
  
Article 28  
El vicedegà exercirà totes aquelles funcions que el degà li encomane i n'assumirà les d'aquest en cas d'absència, malaltia o vacant.  
  
  
Article 29  
Amb independència dels drets i obligacions especials que li atorguen els reglaments particulars i els acords de les juntes de govern respectives, correspondrà al secretari:  
a) Alçar l'acta de les reunions.  
b) Donar fe de la possessió del càrrec de tots els membres de la Junta de Govern.  
c) Expedir certificats.  
d) Informar la Junta de Govern de tots els assumptes del col·legi i de les comunicacions dels col·legiats.  
e) Redactar la memòria anual.  
f) Firmar ell mateix o amb el degà president si fóra necessari les ordres, correspondència ordinària de simple tràmit i d'altres documents administratius.  
g) Tindre a càrrec seu l'arxivament dels documents que pertanguen al col·legi, de la custòdia dels quals serà responsable.  
h) Portar per si mateix o ajudat per personal d'oficina el registre de col·legiats, en el qual se'n farà constar el nom i cognoms, les escoles de què procedeixen, especialitats que hagen cursat, data d'expedició del títol, dates de la sol·licitud d'ingrés i de la incorporació, domicili, empresa on presta els seus serveis o bé si exerceix la professió lliurement.  
i) Exercir l'autoritat directa sobre el personal administratiu i subaltern, al qual farà complir les seues obligacions específiques segons els acords de la Junta de Govern.  
  
Article 30  
Serà missió del tresorer:  
a) Recaptar i custodiar els fons que pertanguen al col·legi i fer-se'n responsable.  
b) Firmar rebuts, rebre cobraments i realitzar pagaments, amb les firmes conjuntes del degà, vicedegà, censor de comptes i tresorer.  
c) Tindre en el seu poder el fons indispensable per a les atencions ordinàries del col·legi i ingressar el que excedisca aquest límit en el banc o bancs que indique la Junta de Govern.  
Les quantitats a què fan referència els apartats b) i c) només podran ser retirades per mitjà de la firma de dos qualssevol dels càrrecs següents: degà (i en absència el vicedegà), el tresorer i el censor de comptes.  
d) Informar la Junta de Govern de la falta de pagament dels col·legiats, a fi que es prenguen les mesures oportunes.  
El censor de comptes prendrà nota i se'n carregarà dels cobraments i pagaments, intervindrà en les altres operacions d'ordre econòmic; confeccionarà conjuntament amb el tresorer els comptes, balanços i pressupostos que hagen de sotmetre's a la Junta de Govern o a la Junta General, i portarà l'inventari detallat dels béns propietat del col·legi, i informarà en tot moment la Junta de Govern sobre el seu estat econòmic i financer.  
  
Article 31  
Seran atribucions dels vocals de la Junta de Govern:  
a) Auxiliar els titulars d'altres càrrecs i substituir-los en les absències, malalties o qualsevol altra circumstància que cause una vacant temporal.  
b) Assistir al domicili social del col·legi per a atendre els assumptes del despatx que ho requerisquen.  
c) Executar totes les comeses que el degà o la Junta de Govern els confie, així com les comissions per a les quals hagen sigut designades.  
  
  
TÍTOL IV  
Del règim electoral  
  
Article 32  
La Junta de Govern serà triada per votació dels col·legiats i es renovaran a parts iguals cada tres anys i la duració del mandat serà de sis anys i els seus membres poden ser reelegits.  
En finalitzar el tercer any seran renovats els càrrecs de vicedegà, vocals 2n, 4t i 6é i el censor de comptes  
En finalitzar el sisé any seran renovats els càrrecs de degà, vocals 1r, 3r, 5é i 7é i el tresorer.  
Els càrrecs es proveiran per mitjà de sufragi lliure i secret i hauran de recaure sobre col·legiats. Podran ser candidats tots els col·legiats pertanyents a l'àmbit territorial del col·legi que exercisquen la professió, tinguen la condició d'electors i no incórreguen en cap prohibició o incapacitat legal o estatutària.  
Els col·legiats podran emetre el vot per escrit de forma secreta, personalment o per correu.  
El vot podrà exercir-se també per correu des de la convocatòria de la Junta General per mitjà de carta dirigida al president de la mesa electoral, a la qual s'adjuntarà el document d'acreditació personal i un sobre normalitzat blanc i tancat amb la papereta de votació en el seu interior.  
  
  
Article 33  
Les eleccions se celebraran en la tercera desena de novembre de l'any en què corresponga celebrar-les. La verificació de la votació es farà des de les deu del matí fins a les sis de la vesprada.  
Seran presidides per la Junta de Govern, actuant com a escrutadors l'elector més modern i el més antic que es trobe present al començar l'elecció.  
  
Article 34  
Les candidatures que es presenten a elecció hauran de ser proposades en la seu del col·legi amb almenys vint dies d'antelació a la data de la votació. Deu dies després el Col·legi Oficial de Decoradors i Dissenyadors d'Interior de la Comunitat Valenciana farà pública la llista dels col·legiats electors i els candidats.  
Podran fer-se reclamacions fundades i demanar-se inclusions i exclusions en les esmentades llistes en el termini de tres dies des de la publicació d'aquestes. Sobre les dites reclamacions la Junta de Govern resoldrà en el termini de tres dies i publicarà les llistes oficials definitives.  
Aquestes llistes quedaran a disposició dels col·legiats fins que haja acabat l'elecció.  
  
Article 35  
Als efectes de triar càrrecs en la Junta de Govern tindran dret de sufragi actiu tots els col·legiats en exercici a partir dels tres mesos següents a la seua incorporació i els no exercents sempre que porten almenys sis mesos inscrits en el col·legi.  
Tots els col·legiats amb dret de vot podran votar candidats per a la totalitat dels càrrecs que isquen a elecció i es computaran els vots dels col·legiats que exercisquen la professió amb doble valor que el dels emesos per aquells que no l'exercisquen.  
  
Article 36  
La votació es verificarà entregant cada votant al President de la mesa electoral una papereta impresa que serà immediatament dipositada en l'urna.  
Dos secretaris escrutadors assenyalaran en la llista alfabètica de col·legiats els noms dels votants i els altres dos els inscriuran en la llista numerada que portaran a aquesta finalitat.  
Hi haurà urnes separades per als vots dels exercents i dels no exercents.  
  
Article 37  
L'escrutini serà públic i el verificarà la mesa en acabar la votació i, una vegada publicat el resultat, es proclamarà els elegits i s'alçarà acta de la sessió i quedaran exposades en la secretària a disposició dels col·legiats que desitgen examinar-les.  
En els casos d'empat decidirà, per aquest ordre, la major antiguitat professional, el major temps de col·legiació i la major edat.  
Els electors podran, en acabar l'escrutini, examinar les paperetes que els oferisquen algun dubte.  
  
Article 38  
Els elegits prendran possessió dels seus càrrecs en la següent junta general ordinària que se celebre i deixaran en aquest moment d'actuar aquells als quals correspon cessar en els seus càrrecs.  
  
Article 39  
Si per qualsevol causa quedara vacant abans de finalitzar l'acabament del mandat algun lloc de la Junta de Govern, es procediria, si aquesta estima la necessitat de cobrir-lo transitòriament, a designar-lo per votació en la primera Junta General que se celebre.  
L'elegit així romandrà en l'exercici del càrrec durant tot el temps que falte per a la renovació d'aquest per mitjà del procediment electoral previst.  
Fins que s'arribe a aquesta designació transitòria, la Junta de Govern adoptarà les mesures necessàries per a l'exercici del treball que tinguera a càrrec seu el lloc vacant.  
  
Article 40  
1. El president i la Junta de Govern estan subjectes al control de la Junta General, que podrà exigir responsabilitat sobre la seua gestió per mitjà del vot de censura en reunió extraordinària convocada amb aquesta finalitat, formulat contra la Junta de Govern com a òrgan col·legiat o contra el president del col·legi.  
2. El vot de censura haurà de ser proposat almenys pel 10 % dels col·legiats, en la proposta dels quals haurà de fer-se constar la composició d'una Junta de Govern alternativa.  
3. La Junta General aprovarà el vot de censura per majoria de dos terços dels col·legiats assistents.  
4. Si el vot de censura no fóra aprovat per la Junta General, els col·legiats que el van proposar no podran presentar un altre durant el mandat de la mateixa Junta de Govern objecte de la censura.  
5. Si el vot de censura fóra aprovat per la Junta General, la Junta de Govern censurada presentaria la seua dimissió i en el mateix acte prendria possessió la Junta de Govern alternativa fins al següent procés electoral. Si la censura proposada contra el president fóra aprovada, aquest presentaria la dimissió en l'acte i assumiria les seues funcions el vicepresident fins al procés electoral següent.  
  
Article 41  
Els membres de la Junta de Govern cessaran per les causes següents:  
  
- Falta de concurrència dels requisits estatutaris per a exercir el càrrec o que hagen sobrevingut durant el seu exercici.  
- Expiració del terme o termini per al qual van ser elegits i designats.  
- Renúncia de l'interessat.  
- Falta d'assistència injustificada a tres sessions consecutives o sis alternes en un any.  
- Aprovació de la moció de censura.  
- Defunció.  
  
  
TÍTOL V  
Del règim econòmic del col·legi  
  
Article 42  
Els recursos econòmics del Col·legi seran ordinaris i extraordinaris.  
  
Seran recursos ordinaris:  
1) Les quotes generals d'ingressos que s'establisquen.  
2) Les quotes periòdiques que s'establisquen, primordialment per a atendre el pressupost general de gastos.  
3) Les rendes, fruits, interessos i drets que s'obtinguen dels béns que el Col·legi posseïsca.  
4) Els ingressos que procedisquen de publicacions, impresos, subscripcions, serveis, certificacions, dictàmens, assessoraments i qualssevol altres quantitats acreditades per altres serveis.  
5) Les multes per sancions que s'imposen reglamentàriament.  
6) Els ingressos procedents del registre i visat de projectes dels col·legiats.  
Seran recursos extraordinaris:  
1) Les quotes extraordinàries que s'aproven.  
2) Les quotes especials per a l'alçament de càrregues corporatives.  
  
3) Les subvencions o donatius oficials de qualsevol tipus o procedència.  
4) Els béns mobles o immobles o quantitats en efectiu, o donació o qualsevol altre títol lucratiu que entre a formar part del capital del Col·legi.  
5) Les quantitats o béns que per qualsevol altre concepte no especificat pot rebre.  
  
Article 43  
Els recursos extraordinaris, per a ser rebuts, necessitaran l'aprovació de la Junta de Govern del Col·legi.  
  
  
TÍTOL VI  
Règim disciplinari  
  
Article 44  
Les faltes comeses pels col·legiats es classifiquen en lleus, greus i molt greus i se sancionaran d'acord amb el que estableixen els presents estatuts:  
1. Seran considerades faltes lleus les següents:  
1.1. La falta d'assistència injustificada davant de l'òrgan corresponent dels òrgans de govern i comissions.  
1.2. La falta de respecte als membres dels òrgans de govern en l'exercici de les seues funcions.  
1.3. Els actes lleus d'indisciplina col·legial o que danyen el prestigi de la professió i els casos d'incompliment dels deures col·legials i professionals.  
2. Seran considerades faltes greus les següents:  
2.1. La reincidència per tres vegades en la mateixa falta lleu.  
2.2. L'incompliment greu de les normes estatutàries o dels acords adoptats pels òrgans de govern, llevat que constituïsca falta de superior entitat.  
2.3. Els actes de desconsideració manifesta cap als col·legiats o els clients en l'exercici de l'activitat professional.  
3. Seran considerades faltes molt greus les següents:  
3.1. La reiteració en falta greu sense que haguera sigut cancel·lada l'anotació corresponent.  
3.2. L'embriaguesa o toxicomania que afecten greument l'exercici de la professió.  
3.3. La condemna en sentència ferma per la comissió de delicte dolós, en qualsevol grau de participació, com a conseqüència de l'exercici de la professió, llevat que hi haguera hagut indult o rehabilitació.  
3.4. L'encobriment o protecció de l'intrusisme.  
  
Article 45. Sancions  
Les sancions disciplinàries a imposar per la comissió d'actes tipificats en l'article anterior són les següents:  
1. Per faltes lleus:  
1.1. Amonestació privada.  
1.2. Advertència per escrit, amb anotació en l'expedient personal.  
  
2. Per faltes greus:  
2.1. Advertència.  
2.2. Inhabilitació per a l'exercici de càrrecs directius per un temps no inferior a un any i no superior a tres anys.  
2.3. Suspensió en l'exercici professional per un període de temps que no excedisca a tres mesos.  
2.4. Separació temporal del col·legi per un termini superior a tres mesos i inferior a sis mesos.  
3. Per faltes molt greus:  
3.1. Suspensió en l'exercici professional per un termini superior a tres mesos i inferior a sis mesos.  
3.2. Separació temporal del col·legi per un termini superior a sis mesos i inferior a un any.  
3.3. Expulsió del col·legi.  
  
Article 46  
1. Les faltes lleus seran sancionades per la Junta de Govern, sense necessitat d'expedient previ i després de l'audiència o descàrrec de l'inculpat.  
2. Les faltes greus i molt greus les sancionarà la Comissió Executiva Permanent del Consell General de Col·legis, després de l'obertura d'expedient disciplinari, acordat per aquesta per si o en virtut de denúncia i tramitat d'acord amb aquests Estatuts, si és el cas, o pel reglament de règim interior.  
En defecte de les dites normes caldrà ajustar-se al que disposen el títol IV de la Llei 39/2015, d'1 d'octubre, i els articles 25 a 31 de la Llei 40/2015, d'1 d'octubre, que regulen els principis del procediment sancionador.  
3. Les faltes lleus prescriuran al cap de tres mesos; les greus, als sis mesos, i les molt greus, a l'any dels fets que la van motivar.  
  
Article 47. Règim de responsabilitat  
1. La responsabilitat disciplinària dels sancionats s'extingirà:  
1.1. Per mort del sancionat.  
1.2. Per compliment de la sanció.  
1.3. Per prescripció de la falta.  
1.4. Per prescripció de la sanció.  
2. Les faltes determinants de sanció disciplinària prescriuran:  
2.1. Si són lleus, als sis mesos.  
2.2. Si són greus, als dos anys.  
2.3. Si són molt greus, als tres anys.  
El termini començarà a comptar-se a partir del dia en què es van cometre els fets que la van motivar i s'interromprà per qualsevol actuació o diligència relacionada amb l'esclariment de la responsabilitat.  
3. Les sancions imposades per faltes lleus prescriuran a l'any, per faltes greus als dos anys i per faltes molt greus als tres anys.  
El termini de prescripció de la sanció per falta d'execució d'aquesta començarà a comptar des de l'endemà del dia en què haja quedat ferma la resolució sancionadora.  
4. Els sancionats podran demanar la seua rehabilitació a la Junta de Govern o a l'òrgan de direcció que l'haguera adoptat, amb la consegüent cancel·lació de la nota en el seu expedient personal, en els terminis següents, comptats des del compliment de la sanció:  
4.1. Si fóra per falta lleu als sis mesos.  
4.2. Si fóra per falta greu als dos anys.  
4.3. Si fóra per falta molt greu als tres anys.  
4.4. Si haguera consistit en expulsió, el termini serà de cinc anys.  
La Comissió Executiva Permanent comunicarà al Col·legi Oficial de Decoradors i Dissenyadors d'Interior de la Comunitat Valenciana l'acord disciplinari que afectarà els seus col·legiats, per a la seua efectivitat.  
  
Article 48  
De conformitat amb el que disposa la Llei 39/2015, d'1 d'octubre, són nuls de ple dret els actes dels òrgans col·legials en què es done algun dels supòsits següents:  
1. Els que lesionen el contingut essencial dels drets i llibertats susceptibles d'empara constitucional.  
2. Els dictats per òrgans manifestament incompetents per raó de la matèria o territori.  
3. Els que tinguen un contingut impossible.  
4. Els constitutius d'infracció penal o dictats com a conseqüència d'aquesta.  
5. Els dictats prescindint totalment i absolutament del procediment legalment establit per a això o de les normes que contenen les regles essencials per a la seua adquisició.  
Són anul·lables els actes que incórreguen en qualsevol infracció de l'ordenament jurídic, fins i tot, la desviació de poder.  
  
Article 49. Actes impugnables  
Tots els acords emanats de la Junta General i de la Junta de Govern podran ser objecte de recurs d'alçada i potestatiu de reposició, en els termes que estableix l'article següent i, en tot cas, d'acord amb el que estableix la Llei 39/2015, d'1 d'octubre.  
  
Article 50  
1. El recurs d'alçada podrà interposar-se contra les resolucions i actes que no posen fi a la via administrativa.  
El recurs s'interposarà davant de l'òrgan competent per a resoldre'l o davant de l'òrgan que va dictar l'acte impugnat, i en aquest cas aquest haurà de remetre'l al competent en el termini de 10 dies amb el seu vistiplau i amb una còpia completa i ordenada de l'expedient, i és responsable directe del compliment de la remissió en la firma ordenada el titular de l'òrgan que va dictar l'acte objecte de recurs.  
El termini d'interposició serà d'un mes des de la data de notificació si l'acte fóra exprés, o en el termini de tres mesos, en cas contrari, des de l'endemà del dia en què es produïsquen els efectes del silenci administratiu.  
El termini per a resoldre i notificar el recurs serà de tres mesos, transcorregut el qual es podrà entendre desestimat el recurs excepte el que disposa l'article 24 de la Llei 39/2015, d'1 d'octubre.  
Contra la resolució del recurs d'alçada no es podrà interposar cap altre recurs administratiu.  
2. El recurs de reposició podrà ser interposat, amb caràcter potestatiu, contra aquells actes administratius que posen fi a la via administrativa, davant del mateix òrgan que el va dictar, en el termini d'un mes des de la data de notificació si l'acte fóra exprés o en el termini de tres mesos si l'acte fóra presumpte.  
El termini per a resoldre i notificar el recurs de reposició serà d'un mes, sense que contra la seua resolució es puga interposar un nou recurs de reposició.  
La resolució del recurs de reposició posarà fi a la via administrativa i en contra podrà interposar-se un recurs contenciós administratiu en la forma i termes previstos en la llei reguladora de la dita jurisdicció.  
3. La Junta de Govern està legitimada per a interposar els recursos d'alçada i potestatiu de reposició contra els acords adoptats per la Junta General i acordar la suspensió de la seua execució per resolució motivada quan l'acord impugnat siga greument perjudicial per als interessos del col·legi o contrari a l'ordenament jurídic.  
4. El recurrent podrà sol·licitar la suspensió cautelar de l'acte impugnat que podrà ser acordada per la mateixa Junta de Govern.  
  
  
TÍTOL VII  
Funció cultural, formativa i assistencial del col·legi  
  
Article 51  
Per a la contribució a la formació professional, creació de beques i borses d'estudi, actes culturals i d'informació, publicacions i qualssevol altres mitjans idonis per a tals fins, la Junta de Govern constituirà, amb els vocals d'aquesta que designe, les comissions que crega convenient perquè per si mateixes o d'acord amb altres institucions o organismes tinguen cura en especial del compliment dels dits fins.  
  
Així mateix, i amb el fi de servir com a òrgan consultiu, la Junta de Govern podrà designar entre els membres més representatius de la professió, un Consell Assessor que es reunirà amb la periodicitat que determine la Junta. L'esmentat consell informarà sobre les qüestions que li plantege la Junta i el seu informe serà orientatiu i no vinculant.  
  
Article 52  
Correspondrà a les dites comissions:  
a) Organitzar conferències i col·loquis sobre temes de la professió. Procuraran obtindre a aquests efectes la col·laboració de destacats professionals nacionals i estrangers.  
b) Facilitar la pràctica als alumnes de Disseny d'Interior/Decoració en els estudis dels col·legiats.  
c) Organitzar cursets i conferències que ajuden a la formació dels col·legiats en el desenvolupament del seu exercici professional.  
d) Convocar concursos i certàmens d'índole professional entre els col·legiats.  
e) Assistir a fires i exposicions.  
f) Editar publicacions professionals.  
g) Qualssevol altres de naturalesa anàloga.  
  
Article 53  
El col·legi podrà desenvolupar la més àmplia tasca assistencial que les seues possibilitats econòmiques li permeten, per mitjà de la Junta de Govern o per les comissions que amb aquest fi es constituïsquen, dirigida preferentment a:  
1. Regular la contractació entre col·legiat i client, elaborant impresos model per a aquesta.  
2. Encarregar-se del cobrament de les percepcions, remuneracions o honoraris professionals quan el col·legiat ho sol·licite lliurement i expressament.  
3. Visar els treballs professionals, per a la qual cosa serà obligatori per part dels decoradors la presentació d'aquests a la comissió que amb aquesta finalitat cree la Junta de Govern.  
4. Prestar assessorament jurídic als col·legiats en les incidències que sorgisquen amb motiu de l'exercici de la professió.  
5. Organitzar un sistema d'assegurament de les responsabilitats civils professionals, i d'auxili i previsió, assistència, etc., a través dels quals es puga portar a terme i desenvolupar-se amb la màxima amplitud i eficàcia els principis de cooperació, auxili i assistència socials.  
  
  
TÍTOL VIII  
Modificació dels estatuts  
  
Article 54  
Per a la modificació d'aquests estatuts s'exigirà un acord de la Junta General Extraordinària a instància de la Junta de Govern, amb un quòrum mínim del 25 % del total de col·legiats, en primera convocatòria, i si no hi ha aquest quòrum, en segona convocatòria, es requerirà el vot favorable almenys de dos terços dels assistents, presents o representats.  
  
  
  
TÍTOL IX  
Procediments de fusió, absorció,   
dissolució i règim de liquidació  
  
Article 55  
1. El col·legi podrà procedir a l'absorció o fusió amb qualsevol altre col·legi de decoradors i dissenyadors d'interior sense que l'àmbit territorial d'ambdós excedisca del territori de la Comunitat autònoma Valenciana, per acord vàlid adoptat per sengles juntes generals d'acord amb la majoria que corresponga segons els seus respectius estatuts.  
2. La Junta General, una vegada coberts tots els serveis necessaris per al bon funcionament del col·legi, decidirà sobre el romanent de béns resultant de l'absorció o fusió.  
3. La fusió i l'absorció de col·legis de decoradors i dissenyadors d'interior de la Comunitat Valenciana, d'acord amb els respectius estatuts i les normes legals que siguen aplicables, haurà d'obtindre l'aprovació mitjançant un decret del Govern Valencià, amb un informe previ del Consell Valencià.  
  
Article 56  
L'acord de dissolució requerirà acord de la Junta General, a instàncies del 25 % dels col·legiats, adoptat per majoria del 50 % del total dels col·legiats.  
En el que no s'ha previst s'ajustarà, quan s'aplique, a les normes sobre dissolució i liquidació establides per a les societats de capital i, en concret, per a les societats limitades, entenent-se que quan es parla de socis es refereix a col·legiats.  
  
  
DISPOSICIÓ TRANSITÒRIA  
  
Única  
La Junta de Govern podrà preparar, per iniciativa pròpia o a proposta dels col·legiats, una normativa per al desenvolupament de les delegacions territorials.  
  
  
DISPOSICIÓ FINAL  
  
Disposició final  
El Col·legi Oficial de Decoradors i Dissenyadors d'Interior de la Comunitat Valenciana pertanyerà al Consell General dels col·legis oficials de Decoradors i Dissenyadors d'Interior d'Espanya, amb tots els seus drets i obligacions.